KIRJALLINEN KYSYMYS E-3031/97 komissiolle esittäjä(t): Amedeo Amadeo (NI) (1. lokakuuta 1997)

Aihe: Elämä ja työ tietoyhteiskunnassa (vihreä kirja)

Asiani koskee vihreää kirjaa - Elämä ja työ tietoyhteiskunnassa: ihmisläheisyys etusijalle. (asiak. KOM(96)0389 lopull.). Pyydän komissiota suorittamaan tutkimuksia tiedon valtateiden ja uusien palvelujen toteuttamisen ja käyttämisen investointitarpeen arvioimiseksi sekä niiden työllisyysvaikutusten selvittämiseksi.

Komission jäsenen Pádraig Flynnin komission puolesta antama vastaus (27. marraskuuta 1997)

Komissio on teettänyt useita tutkimuksia, jotka koskevat tietoyhteiskunnan vaikutuksia työllisyyteen. Niitä ovat muun muassa vuonna 1996 tehty tietoliikenteen vapauttamisen vaikutuksia yhtenäisten tietomarkkinoiden toteutumiseen käsittelevä analyysi (joka toimitetaan arvoisalle parlamentin jäsenelle ja parlamentin sihteeristölle) sekä BIPE-neuvoston, IFO-instituutin ja LENTICin vuonna 1997 toteuttama tietoliikennealan vapauttamisen vaikutuksia koskeva tutkimus (ei vielä julkaistu).

Tutkimuksissa käsitellään lähinnä tietoliikennemarkkinoiden vapauttamisen vaikutuksia ja todetaan, että vapauttaminen on vaikuttanut myönteisesti työllisyyteen. Vaikutukset riippuvat pääasiassa kahdesta asiasta: miten nopeasti markkinat vapautuvat ja tekniikka leviää. Mitä nopeampi prosessi on, sitä todennäköisempää on, että se lisää työpaikkojen nettomäärää.

Tieto- ja tietoliikennetekniikan alalla työpaikkoja odotetaan syntyvän ohjelmiin, tietokoneisiin ja matkaviestintäpalveluissa sekä multimediasisältöjen tuotannossa. Kun sähköistä kauppaa käydään yhä laajemmin, tietotekniikkaa voidaan hyödyntää paremmin kilpailukyvyn edistämisessä muilla talouden aloilla. On vaikeaa valvoa ja ennustaa sijoituksen kerrannaisvaikutuksia, jotka saattavat levitä miltei kaikille muille talouden aloille.

Komissio tukee tällä hetkellä useita hankkeita, joilla edistetään tietoyhteiskunnan taloudellisten ja sosiaalisten vaikutusten ymmärtämistä. Niitä ovat muun muassa FAIR (kehittyneen viestinnän ja suositusten sosioekonomisiin vaikutuksiin liittyvät ennusteet ja arviointi), kehittyneitä viestintätekniikkaa ja -palveluita koskevaan ACTS-ohjelmaan kuuluva AC093-hanke (vuoden 1997 kertomus toimitetaan arvoisalle parlamentin jäsenelle ja parlamentin sihteeristölle) sekä tietoyhteiskuntaan liittyviä hankkeita ja toimia koskeva eurooppalainen tutkimus ESIS, joka käynnistettiin helmikuussa 1997 ja jossa kartoitetaan tietoyhteiskuntaan liittyvät jäsenvaltioiden hankkeet, aloitteet ja kampanjat.

Tietoyhteiskunnan toimintakeskus ISAC ja tietoyhteiskunnan hankkeiden toimisto ISPO ovat järjestäneet vuonna 1997 ehdotuspyynnön, jonka myötä (valintaprosessi on meneillään) komissio tukee tutkimuksia tietoyhteiskunnan poliittisten, taloudellisten ja sosiaalisten vaikutusten ymmärtämisen edistämiseksi. Tämän lisäksi on käynnistetty kokeiluhanke, jossa tutkitaan, miten seurata ja arvioida tietotekniikan alan lisäarvoa tuottavia palveluita, näiden palvelujen kehkeytyvää kysyntää ja uusia sijoitustarpeita.

Lisäksi komissio on tiedonannossaan ¨Tietoyhteiskunnan sosiaaliset ja työmarkkinanäkökohdat. Ihmisläheisyys etusijalle - seuraavat vaiheet¨ ((Asiak. KOM(97) 390. )) korostanut tarvetta syventää tietoa tietoyhteiskunnan vaikutuksista työllisyyteen. Tämän vuoksi komissio on ilmoittanut seuraavansa vuosikertomuksessaan työllisyyssuuntauksia ja työllisyysrakenteen muutoksia. Lisäksi se ehdottaa, että viidennessä tutkimuksen ja teknologisen kehittämisen puiteohjelmassa jatketaan tutkimuksia, jotka koskevat talouden immateriaalistumista sekä tekniikan muutosten, työllisyyden, ammattitaidon ja taloudellisen kilpailukyvyn välisiä suhteita. Lopuksi se pyrkii edelleen parantamaan tilastollisia puitteita ja apuvälineitä, jotka ovat välttämättömiä tietoyhteiskunnan kehityksen ja erityisesti työllisyyssuuntauksiin liittyvän kehityksen ymmärtämiseksi ja seuraamiseksi.